Ehdotus neuvoston direktiiviksi työssään käyttämille työvälineille asetettavista turvallisuutta ja terveyttä koskevista vähimmäisvaatimuksista annetun direktiivin 89/655/ETY muuttamisesta toisen kerran (toinen direktiivin 89/391/ETY 16 artiklassa tarkoitettu erityisdirektiivi) (Komission esittämä 27 päivänä marraskuuta 1998)

ottaa huomioon Euroopan yhteisön perustamissopimuksen ja erityisesti sen 118 a artiklan,

ottaa huomioon komission ehdotuksen [1], jonka se on tehnyt kuultuaan työturvallisuuden, työhygienian ja työterveyshuollon neuvoa-antavaa komiteaa,

[1] EYVL L 393, 30.12.1989, s. 13, sellaisena kuin se on muutettuna direktiivillä 95/63/EY (EYVL L 335, 30.12.1995, s. 28).

ottaa huomioon talous- ja sosiaalikomitean lausunnon,

noudattaa yhteistyössä Euroopan parlamentin kanssa perustamissopimuksen 189 c artiklassa tarkoitettua menettelyä,

sekä katsoo, että

persustamissopimuksen 118 a artiklassa määrätään, että neuvosto antaa direktiivein säännökset vähimmäisvaatimuksista parantaakseen työympäristöä työntekijöiden turvallisuuden ja terveyden suojelemiseksi,

mainitun artiklan mukaan näissä direktiiveissä on vältettävä säätämästä sellaisia hallinnollisia, taloudellisia ja oikeudellisia rasituksia, jotka vaikeuttaisivat pienten ja keskisuurten yritysten perustamista taikka niiden kehittämistä,

niiden vaatimusten noudattaminen, joilla on tarkoitus taata parempi turvallisuus- ja terveystaso korkealla tehtävissä tilapäisissä töissä, on olennainen edellytys työntekijöiden turvallisuuden ja terveyden varmistamiseksi,

perustamissopimuksen 118 a artiklan nojalla annetut säännökset eivät estä jäsenvaltioita ylläpitämästä tai suunnittelemasta työympäristöä koskevia perustamissopimuksen mukaisia tiukempia suojatoimia,

korkealla tehtävässä työssä työntekijöiden turvallisuus- ja terveysriskit ovat erityisen korkeat ja he joutuvat alttiiksi erityisesti putoamisille korkealta ja vakaville työtapaturmille,

työnantajan, joka aikoo toteuttaa tilapäisiä korkealla tapahtuvia töitä, olisi valittava työvälineet, jotka suojaavat riittävästi korkealta putoamisen riskeiltä,

tikkaat ja rakennustelineet ovat ne välineet, joita käytetään kaikkein eniten suoritettaessa tilapäisiä korkealla tapahtuvia töitä, ja näin ollen tälläisiä töitä suorittavien työntekijöiden turvallisuus ja terveys riippuu merkittävässä määrin näiden välineiden moitteettomasta käytöstä; tämän vuoksi on syytä täsmentää, miten työntekijät voivat käyttää näitä välineitä mahdollisimman turvallisesti,

direktiivi on tarkoituksenmukaisin keino toteuttaa kyseiset tavoitteet, ja siinä rajoitutaan vain siihen, mikä on kaikkein välttämättömintä tavoitteiden toteuttamiseksi, ja

tämä direktiivi on konkreettinen osa sisämarkkinoiden sosiaalisen ulottuvuuden toteuttamista,

1 artikla

Tämän direktiivin liitteessä oleva teksti lisätään direktiivin 89/655/ETY liitteeseen II.

2 artikla

Loppusäännökset

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään ... (kolmen vuoden kuluttua direktiivin antamisesta). Niiden on ilmoitettava tästä komissiolle viipymättä.

2. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

3. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle.

3 artikla

Tämä direktiivi on osoitettu jäsenvaltioille.

LIITE

3.2.8. Töitä, joihin liittyy korkealta putoamisen riski, voidaan suorittaa ohjaamattomien kuormien nostamiseen käytettävillä työvälineillä ainoastaan erityisen perustelluissa olosuhteissa. Tällöin työntekijällä on oltava käytössään henkilösuojaimet putoamisen varalta.

4. Korkealla tehtävää tilapäistä työtä helpottavien työvälineiden käyttöä koskevat säännökset:

4.1. Yleistä

4.1.1. Jos työtä ei voida direktiivin 89/391/ETY 6 artiklan ja tämän direktiivin 3 artiklan mukaisesti suorittaa täysin turvallisesti eikä ergonomisesti hyväksyttävissä oloissa asianmukaisessa työtilassa, on valittava parhaiten soveltuvat työvälineet, jotta taataan riittävä turvallisuustaso koko käytön ajaksi. Välineiden on sovittava kooltaan työn luonteeseen ja ennustettavissa olevaan rasitukseen, ja niissä on voitava liikkua vaaratta.Paras mahdollinen menoväylä korkealla sijaitseviin tilapäisiin työpisteisiin on valittava kulkukertojen, työskentelykorkeuden ja käyttöajan mukaan. Valinnan on oltava sellainen, että työntekijät voidaan evakuoida välittömän vaaran uhatessa. Kulku menoväylältä lavoille, tasoille tai kävelysilloille ja niiltä poistuminen ei saa aiheuttaa ylimääräistä putoamisvaaraa.

4.1.2. Tikkaita on syytä käyttää korkealla sijaitsevana työpisteenä vain silloin, kun turvallisempien työvälineiden käyttö ei ole perusteltua lyhytaikaisen käytön ja vähäisen vaaran vuoksi.

4.1.3. Köysien tai vaijerien avulla saa nousta ja niiden varassa työskennellä ainoastaan erityistilanteissa ja seuraavin edellytyksin:

- järjestelmässä on vähintään kaksi tukiköyttä tai -vaijeria, joista kullakin on erillinen kiinnityspiste

- molemmissa tukiköysissä tai -vaijereissa on turvamekanismi, jonka avulla voidaan laskeutua vian sattuessa.

- työntekijöiden työvälineet ja muut varusteet on kiinnitetty heidän valjaisiinsa

- työtä on oltava tekemässä vähintään kaksi työntekijää

- kyseisillä työntekijöillä on oltava tällaiseen työskentelyyn erityiskoulutus, johon sisältyvät pelastusmenetelmät.

4.1.4. Toimeenpiteet työvälineisiin liittyvien vaarojen vähentämiseksi on suunniteltava sen mukaan, mikä työvälinetyyppi on edellä esitettyjen seikkojen perusteella valittu. Tarvittaessa on asennettava yleisiä suojalaitteita. Näiden suojalaitteiden on oltava rakenteeltaan ja vahvuudeltaan sellaisia, että ne estävät tai pysäyttävät putoamisen sekä ehkäisevät mahdollisuuksien mukaan työntekijöitä loukkaantumasta. Suojalaitteiden on oltava yhtäjaksoisia lukuun ottamatta niitä kohtia, joista pääsee tikkaille tai portaikkoon.

4.2. Tikkaiden käyttöä koskevat erityissäännökset

4.2.1. Tikkaat on sijoitettava siten, että ne seisovat vakaasti käytön aikana. Kannettavien tikkaiden on oltava vakaalla, kestävällä, paikallaan pysyvällä ja vaakasuoralla alustalla. Riipputikkaat, köysi- ja vaijeritikkaita lukuun ottamatta, on kiinnitettävä turvallisesti siten, että ne pysyvät paikallaan heilumatta.

4.2.2. Kannettavien tikkaiden alaosan luisuminen on estettävä ennen käyttöönottoa joko askelmien ylä- tai alaosan kiinnittämisellä, luisumisen estävillä välineillä tai muilla vastaavan tehokkuuden takaavilla ratkaisuilla. Moniosaisia tikkaita on käytettävä siten, että osat eivät liiku suhteessa toisiinsa. Siirrettävät tikkaat on asetettava liikkumattomaan asentoon ennen niille nousua.

4.2.3. Tikkaita on käytettävä siten, että työntekijät saavat siitä joka hetki hyvän tuen ja otteen.

4.3. Rakennustelineitä koskevat erityissäännökset

4.3.1. Kun valitusta rakennustelineestä ei ole kestävyyslaskelmaa tai teline aiotaan pystyttää laskelmasta poiketen, kestävyyslaskelma on tehtävä.

4.3.2. Rakennustelineen monimutkaisuuden mukaisesti on laadittava pystytys-, käyttö- ja purkamissuunnitelma. Suunitelma voi olla yleisluontoinen sovellussuunnitelma, johon lisätään poikkeuksellista rakennustelinettä koskevia yksityiskohtia.

4.3.3. Rakennustelineiden tuet on suojattava luisumisvaaralta joko tukipintaan kiinnittämällä, luisumista estävän laitteen avulla tai muulla yhtä tehokkaalla keinolla. Liikuteltavissa rakennustelineissä on oltava laitteet, jotka estävät niitä liikkumasta itsestään, kun ne ovat valmiit käyttöön. Näiden laitteiden on oltava käytössä korkealla työskenneltäessä.

4.3.4. Rakennustelineen tasojen on oltava mitoiltaan sellaiset, että ne soveltuvat työn luonteeseen ja niillä liikkuminen on turvallista. Niiden on oltava niin paksuja, että ne ovat turvallisia tukien väliseen etäisyyteen ja painolastiin nähden. Rakennustelineiden tasot on pystytettävä siten, etteivät niiden osat pääse liikkumaan normaalikäytössä. Tasoihin kuuluvien osien ja pystysuorien yleisten suojalaitteiden väliin ei saa jäädä vaarallisia aukkoja. Pystytettävä siten, etteivät niiden osat pääse liikkumaan normaalikäytössä. Tasoihin kuuluvien osien ja pystysuorien yleisten suojalaitteiden väliin ei saa jäädä vaarallisia aukkoja.

4.3.5. Kun tietyt rakennustelineen osat eivät ole käyttövalmiita, erityisesti telinettä pystytettäessä, purettaessa tai muutettaessa, kyseiset osat on merkittävä yleisin varoitusmerkein ja ne on rajattava asianmukaisesti siten, että vaaralliselle alueelle pääsy estetään niiden määräysten mukaisesti, joilla direktiivi 92/58/ETY on saatettu osaksi kansallista lainsäädäntöä.

4.3.6. Rakennustelineitä saavat pystyttää, purkaa ja merkittävästi muuttaa vain kyseiseen työhön koulutuksen saaneet työntekijät pätevän henkilön johdolla. Koulutukseen on sisällyttävä pystytys- ja purkamissuunnitelman tulkitseminen, rakennustelineiden turvallinen pystyttäminen, purkaminen tai muuttaminen, putoamisesta tai putoavista esineistä aiheutuvien riskien ehkäiseminen, sääolosuhteiden muutokset sekä kuormituskertoimet ja mahdolliset muut toimintaan liittyvät riskit. Edellä mainitulla pätevällä henkilöllä ja työntekijöillä on työn aikana oltava tämän liitteen 4.3.2 kohdassa tarkoitettu pystytys- ja purkamissuunnitelma.

4.3.7. Kun jokin työ edellyttää, että putoamiselta suojaava yleinen suojalaite väliaikaisesti poistetaan, otetaan käyttöön tehokkaita korvaavia turvatoimia.